สรรพากรตั้งเป้ารีดภาษีมากกว่าปีก่อน20%
สรรพากรไขลานรีดภาษีตั้งเป้าปีนี้เพิ่ม 20% จากปีที่ผ่านมา กระทุ้งนิติบุคคลยื่นภาษีผ่านเน็ต ล่อใจให้จ่ายด้วยบัตรเครดิต
23 เม.ย. 2555

สรรพากรไขลานรีดภาษีตั้งเป้าปีนี้เพิ่ม 20% จากปีที่ผ่านมา กระทุ้งนิติบุคคลยื่นภาษีผ่านเน็ต ล่อใจให้จ่ายด้วยบัตรเครดิต
นายสาธิต รังคศิริ อธิบดีกรมสรรพากร เปิดเผยว่า กรมมีเป้าหมายให้ธุรกิจและประชาชนยื่นภาษีผ่านอินเตอร์เน็ตให้ได้ครบ100% จากขณะนี้ภาคธุรกิจที่ยังเสียผ่านอินเตอร์เน็ตน้อย โดยเฉพาะภาษีนิติบุคคลเสียผ่านอินเตอร์เน็ตเพียง 1-2% เท่านั้นจากจำนวนนิติบุคคลทั้งหมด 4 แสนราย จะมีแต่ภาษีเงินได้บุคคลธรรมดาเท่าใดประสบความสำเร็จกับการประชาสัมพันธ์ยื่นผ่านอินเตอร์เน็ต
ทั้งนี้ กรมจะเร่งประชาสัมพันธ์ พร้อมทั้งให้เจ้าหน้าที่สรรพากรในต่างจังหวัดไปให้ความรู้เกี่ยวกับการยื่นภาษีผ่านอินเตอร์เน็ตและชำระภาษีผ่านบัตรเครดิต โดยตั้งแต่กรมเปิดให้ชำระภาษีทุกประเภทผ่านบัตรเครดิตเมื่อช่วงปลายปี 2554 พบว่ายอดเพิ่มขึ้นอย่างต่อเนื่อง โดยในเดือน ม.ค.มีจำนวน 500 ราย เดือนก.พ. 2,600 ราย มี.ค. กว่า 2 หมื่ยราย คาดว่าในเดือนเม.ย.จะเพิ่มขึ้นอีกหลายเท่าตัว
นายสาธิต กล่าวว่า การจัดเก็บรายได้ของกรมสรรพากรในปีงบประมาณ 2555 ตั้งเป้าหมายไว้ที่ 1 .6  ล้านล้านบาท โดย 6 เดือนแรกของปีงบประมาณนี้ เก็บได้ 6.1 แสนล้านบาท เพิ่มขึ้นจากปีก่อน 5.49 หมื่นล้านบาท หรือ 10.06% และสูงกว่าเป้าที่ตั้งไว้ 1.88 หมื่นล้านบาท หรือ 3.22% ซึ่งได้กำหนดเป้าหมายส่วนตัวว่าการจัดเก็บภาษีในปีนี้จะสูงกว่าการปีงบประมาณที่ผ่านมา 20% โดยในปีงบ 2554 จัดเก็บได้1.5 ล้านล้านบาท สูงกว่าปีงบ 2553 ถึง 19.83%
ทั้งนี้ กรมจะขยายฐานภาษีให้เพิ่มขึ้น โดยจะปิดช่องทางการหลบเลี่ยงภาษีจากคณะบุคลคล จัดเก็บภาษีประเภทใหม่ เช่น การจัดเก็บภาษีธุรกิจการซื้อขายสินค้าผ่านระบบอินเตอร์เน็ต(อีคอมเมิร์ซ) พร้อมกัน จะปรับโครงสร้างภาษี เช่น ปรับโครงสร้างภาษีเงินได้บุคคลธรรมดา ส่วนกรณีการแยกยื่นภาษีระหว่างสามี-ภรรยาจะเสนอให้ทางกรทรวงการคลังพิจารณาภายในเดือนเม.ย.นี้ ซึ่งต้องขึ้นอยู่กับทางกระทรวงว่าจะนำเสนอเข้าสู่การพิจารณาของคณะรัฐมนตรี(ครม.)เมื่อใด